Ogʻir oʻtkir nafas olish sindromi koronavirusi 2. Ogʻir oʻtkir nafas olish sindromi koronavirusi 2 (inglizcha Severe acute respiratory syndrome coronavirus 2, SARS-CoV-2) bir zanjirli (+)RNK virusidir. Ushbu virus odamlarda yuqumli boʻlib, COVID-19 koronavirus infeksiyasining sababchisi hisoblanadi. Epidemiologiya. Maʼlum boʻlgan SARS-CoV-2 shtammi 2019-yil oxirida aholi oʻrtasida paydo boʻlganidan bir necha hafta oʻtgach sogʻliqni saqlash organlari tomonidan aniqlangan deb taxmin qilinmoqda. Infeksiyaning dastlabki maʼlum boʻlgan holati 17-noyabr 2019-yilda aniqlangan deb taxmin qilinadi.